钦定古今图书集成/明伦汇编/官常典/第482卷 > 侯莫陈顺
## 钦定古今图书集成/明伦汇编/官常典/第482卷 > 侯莫陈顺

按《周书》本传，“顺，太保梁国公崇之兄也。少豪侠有志
度。初事尔朱荣为统军，后从贺拔胜镇井陉。武泰初，
讨葛荣，平邢杲，征韩娄，皆有功，拜轻车将军、羽林监。
又从破元颢，进宁朔将军、越骑校尉。普泰元年，除持
节、征西将军，封木门县子，邑三百户。寻加散骑常侍、
千牛备身卫将军、阁内大都督，从魏孝武入关。顺与”
太祖同里闬，素相友善，且其弟崇先在关中，太祖见
之甚欢，乃进爵彭城郡公，邑一千户。大统元年，拜卫
尉卿，授仪同三司。及梁企定围逼河州，以顺为大都
督，与赵贵讨破之，即行河州事。后从太祖破沙苑，以
功增邑千户。四年，魏文帝东讨，与太尉王盟、仆射周
惠达等留镇长安。时赵青雀反，盟及惠达奉魏太子
出次渭北，顺于渭桥与贼战，频破之，贼不敢出。魏文
帝还，亲执顺手曰：“渭桥之战，卿有殊力。”便解所服金
镂玉梁带赐之。南岐州氐苻安寿自号太白王，攻破
武都，州郡骚动。复以顺为大都督往讨之。而贼屯兵
要险，军不得进。顺乃设反间，离其腹心，立信赏，诱其
徒属。安寿知势穷迫，遂率部落一千家赴军款附。时
顺弟崇又封彭城郡公，封顺河间郡公。明年，加骠骑
大将军、开府仪同三司，行西夏州事、安平郡公。十六
年，拜大将军，出为荆州总管、《山南道》五十二州诸军
事、荆州刺史。孝闵帝践祚，拜少师，进位柱国。其年薨。